GRADSKO VIJEĆE

KLASA: …….

URBROJ: ……

Karlovac, …….

prijedlog

Na temelju članka 34. i 97. Statuta Grada Karlovca (Glasnik Grada Karlovca br. 01/15 – potpuni tekst) vijeće grada Karlovca je na \_\_\_\_\_ sjednici održanoj dana \_\_\_\_\_\_\_\_ 2016. godine donijelo

P R A V I L N I K

o stipendiranju učenika i studenata grada Karlovca

I OPĆE ODREDBE

Članak 1.

Ovim Pravilnikom uređuju se uvjeti, način i postupak stipendiranja učenika i studenata grada Karlovca za obrazovanje u određenom zanimanju.

Članak 2.

Regulatorni okvir za provedbu postupka stipendiranja su:

Zakonodavni okvir:

* Zakon o proračunu,
* Pravilnik o proračunskom računovodstvu i računskom planu.

Unutarnji regulatorni okvir:

* Proračun Grada Karlovca,
* Pravilnik o stipendiranju učenika i studenata grada Karlovca,
* Pravilnik o čuvanju arhivske građe,
* Odluka o raspisivanju natječaja za dodjelu stipendija učenicima i studentima,
* Odluka o utvrđivanju deficitarnih zanimanja za dodjelu stipendija učenicima i studentima,
* Odluka o broju i visini stipendija učenicima i studentima,
* Odluka o imenovanju Povjerenstva za dodjelu stipendija učenicima i studentima,
* Odluka o imenovanju Povjerenstva za provođenje žalbenog postupka dodjele stipendija.

Članak 3.

Pravo na stipendiju mogu ostvariti učenici i studenti državljani Republike Hrvatske s prebivalištem na području grada Karlovca i to:

* redoviti učenici najmanje drugog razreda srednje škole s postignutim općim uspjehom (prosjek) u prethodnom razredu 4,00, pod uvjetom da ne koriste kredit ili stipendiju od drugog subjekta,
* redoviti učenici najmanje drugog razreda srednje škole s postignutim općim uspjehom (prosjek) u prethodnom razredu 3,00, a koji se školuju za deficitarna zanimanja, pod uvjetom da ne koriste kredit ili stipendiju od drugog subjekta,
* redoviti studenti najmanje druge godine studija, s prosjekom ocjena u prethodnoj godini 3,50, pod uvjetom da ne koriste kredit ili stipendiju od drugog subjekta,
* redoviti studenti najmanje druge godine studija s prosjekom ocjena u prethodnoj godini 3,00, a koji se školuju za deficitarna zanimanja, pod uvjetom da ne koriste kredit ili stipendiju od drugog subjekta,
* učenici da nisu stariji od 20 godina, a studenti od 25 godina,
* ista osoba koja je bila korisnik stipendije Grada Karlovca ne može nakon završenog jednog studija ponovno biti korisnik stipendije.

Članak 4.

Stipendije su bespovratne ukoliko ugovorne stranke ispune ugovorne obveze.

Članak 5.

Sredstva za stipendije i druge oblike potpore osiguravaju se u proračunu Grada.

Članak 6.

Broj stipendija koje će se dodijeliti u određenoj godini i pojedinačne iznose stipendije određuje gradonačelnik grada Karlovca.

Gradonačelnik grada Karlovca donijet će posebnu odluku o deficitarnim zanimanjima na temelju podataka Hrvatskog zavoda za zapošljavanje.

Ukoliko ne bude dovoljan broj kandidata na zasebnoj listi za deficitarna zanimanja, sredstva će se preusmjeriti na redovne učenike i studente koji se natječu temeljem kriterija postignutog uspjeha.

II KRITERIJI ZA DODJELU STIPENDIJA

Članak 7.

Kriteriji na temelju kojih se dodjeljuju stipendije su:

1. opći uspjeh,
2. deficitarnost zanimanja,
3. natjecanja,
4. materijalni, socijalni i zdravstveni status,
5. sudjelovanje roditelja u Domovinskom ratu.

Članak 8.

Opći uspjeh:

A) Srednje škole

* 4,00 - 4,50 5 bodova
* 4,51 - 4,70 10 bodova
* 4,71 - 4,90 15 bodova
* 4,91 - 5,00 20 bodova

B) Fakultet

- 3,50 - 4,00 5 bodova

* 4,01 - 4,30 10 bodova

- 4,31 - 4,50 15 bodova

- 4,51 - 4,70 20 bodova

- 4,71- 5,00 25 bodova

Bodovanje temeljem kriterija deficitarnosti:

A) Srednje škole

* 3,00 - 3,50 5 bodova
* 3,51 - 4,00 10 bodova
* 4,01 - 4,50 15 bodova
* 4,51 - 5,00 20 bodova

B) Fakultet

- 3,00 - 3,50 5 bodova

* 3,51 - 4,00 10 bodova

- 4,01 - 4,50 15 bodova

- 4,51 - 4,70 20 bodova

- 4,71- 5,00 25 bodova

Članak 9.

Županijsko natjecanje:

1. mjesto 8 bodova

2. mjesto 5 bodova

3. mjesto 3 bodova

Državno natjecanje:

1. mjesto 10 bodova

2. mjesto 8 bodova

3. mjesto 5 bodova

Međunarodno natjecanje:

1. mjesto 15 bodova

2. mjesto 10 bodova

3. mjesto 8 bodova

Nagrade:

1. Nagrade fakulteta - 10 bodova

Postignuća na natjecanjima u protekloj školskoj/akademskoj godini dokazuju se diplomom ili drugom službenom potvrdom nadležnog tijela smotre ili natjecanja, a koja su propisana od strane Ministarstva znanosti, obrazovanja i športa, Agencije za odgoj i obrazovanje te Agencije za strukovno obrazovanje. Bodovanje natjecanja i nagrada vrši se na način da se za sudjelovanje na više razina uzima ono koje je za podnositelja zahtjeva najpovoljnije i to za svako područje natjecanja posebno. Osvojene nagrade dokazuju se uvjerenjem o dodijeljenoj nagradi.

Članak 10.

Materijalni status:

Ukupna primanja svih punoljetnih članova kućanstva iskazuju se za razdoblje od 1.1. do 30.9. tekuće godine, a dijele se na broj članova zajedničkog domaćinstva iskazan u izjavi priloženoj zahtjevu za dodjelu stipendija. Podnositelj zahtjeva za dodjelu stipendije daje suglasnost Gradu Karlovcu da može od Porezne uprave zatražiti podatke o prihodima svih punoljetnih članova kućanstva. Ukoliko podnositelj zahtjeva ne potpiše navedenu suglasnost dužan je zahtjevu za dodjelu stipendije priložiti Potvrde Porezne uprave o ostvarenim prihodima svih punoljetnih članova kućanstva za prethodnu godinu i devet mjeseci tekuće kalendarske godine.

U prihod domaćinstva ne ulazi doplatak za djecu, stipendije, naknade na ime tjelesnog oštećenja te naknade za tuđu njegu i pomoć.

Bodovi za kandidate:

do 600,00 kn 25 bodova

od 601,00 do 1000,00 kn 20 bodova

od 1001,00 do 1500,00 kn 15 bodova

od 1501,00 do 2000,00 kn 10 bodova

Članak 11.

Socijalni status:

* kandidati bez oba roditelja koji imaju status smrtno stradalih, zatočenih ili nestalih hrvatskih branitelja i osoba u Domovinskom ratu 25 bodova
* kandidati bez jednog roditelja koji ima status smrtno stradalog, zatočenog ili nestalog hrvatskog branitelja i osoba u Domovinskom ratu 15 bodova
* kandidati bez oba roditelja (umrli, nestali, nepoznati) 10 bodova
* kandidati bez jednog roditelja (umrli, nestali, nepoznati) 8 bodova
* kandidati iz obitelji s troje ili više djece
* od kojih je barem dvoje na redovnom školovanju 7 bodova
* kandidati iz obitelji s dvoje djece koja su
* oba na redovnom školovanju 5 bodova
* kandidati s obitelji troje ili više djece
* od kojih je jedno na školovanju 3 boda

Članak 12.

Zdravstveni status:

Podnositelj zahtjeva, civilni invalid Domovinskog rata i ostali invalidi za utvrđeno tjelesno oštećenje na temelju odgovarajuće medicinske dokumentacije dobivaju:

* do 40% 1 bod
* 50% 2 boda
* 60% 3 boda
* 70% 5 bodova
* 80% 7 bodova
* 90% 10 bodova
* 100% 15 bodova

Roditelji - invalidi podnositelja zahtjeva:

- roditelj invalid 80% i više 6 bodova

- roditelj hrvatski ratni

vojni invalid 80% i više 8 bodova

Članak 13.

Sudjelovanje u Domovinskom ratu

Za sudjelovanje roditelja podnositelja zahtjeva u oružanim snagama RH, pričuvnom sastavu oružanih snaga ili MUP-a u Domovinskom ratu najmanje 6 mjeseci dobiva se 5 bodova.

Članak 14.

Status sudionika u Domovinskom ratu podnositelj zahtjeva dokazuje uvjerenjem nadležnog državnog tijela Republike Hrvatske.

III POSTUPAK DODJELE STIPENDIJE

Članak 15.

Postupak dodjele stipendije provodi Povjerenstvo za stipendije (u daljnjem tekstu: Povjerenstvo) koje imenuje gradonačelnik.

Povjerenstvo za stipendije sastoji se od predsjednika, zamjenika predsjednika i 3 člana.

Povjerenstvo može pravovaljano odlučivati ako je sjednici nazočna natpolovična većina članova, a odluke donosi natpolovičnom većinom svih članova.

Povjerenstvo objavljuje natječaj, utvrđuje bodovnu listu i obavlja druge poslove utvrđene ovim Pravilnikom.

Natječaj se objavljuje u sredstvima javnog priopćavanja. Natječaj za stipendije otvoren je najmanje 15 dana od dana raspisivanja. Javni natječaj raspisuje Povjerenstvo za dodjelu stipendija.

Članak 16.

Natječaj za dodjelu stipendija sadrži:

- naziv tijela koje objavljuje javni natječaj,

* školsku godinu za koju se raspisuje natječaj,
* rok trajanja natječaja,
* opće uvjete i kriterije za dodjelu stipendije,
* dokaze koje treba priložiti uz pismeni zahtjev,
* broj stipendija posebno za učenike, a posebno za studente,
* prava i obveze korisnika stipendije,
* visinu iznosa mjesečne stipendije
* ostale odredbe sukladno zaključku Povjerenstva i gradonačelnika.

Zahtjev za dodjelu stipendije podnosi se Upravnom odjelu za društvene djelatnosti grada Karlovca.

Članak 17.

Zahtjev za dodjelu stipendije podnosi se na propisanom obrascu.

Zahtjevu iz prethodnog stavka podnositelj zahtjeva dužan je priložiti sljedeće dokumente:

1. potvrdu o prebivalištu učenika ili studenta koji se javlja na stipendiju,
2. rodni list (presliku) učenika ili studenta koji se javlja na stipendiju,
3. domovnicu (presliku) učenika ili studenta koji se javlja na stipendiju,
4. potvrdu obrazovne ustanove o upisu na redovno školovanje,
5. ovjerenu presliku svjedodžbe prethodnog razreda, a studenti potvrdu obrazovne ustanove o ostvarenom prosjeku ocjena prethodne godine i upisu u narednu godinu,
6. dokaze o postignutim uspjesima na natjecanjima i ostale dokaze vezane za kriterije bodovanja,
7. izjavu o članovima zajedničkog domaćinstva,
8. osobne iskaznice (preslika) svih članova zajedničkog domaćinstva,
9. potvrda o redovnom školovanju brata/sestre koji žive u zajedničkom domaćinstvu,
10. potvrda o sudjelovanju u Domovinskom ratu,
11. rješenje o utvrđivanju invaliditeta i odgovarajuća medicinska dokumentacija
12. odgovarajuća potvrda za umrle, nestale ili nepoznate roditelje (za umrle: preslika izvoda iz matične knjige umrlih, za nepoznate: preslika rodnog lista, izjava)
13. ostalu dokumentaciju potrebnu sukladno Pravilniku.

Članak 18.

Ukoliko je prijava na natječaj za dodjelu stipendije nepotpuna ili ne sadrži potrebnu dokumentaciju, neće se razmatrati.

Članak 19.

Povjerenstvo sastavlja privremenu bodovnu listu posebno za učenike i posebno za studente.

Privremena bodovna lista objavljuje se na oglasnoj ploči Grada Karlovca i web stranici Grada Karlovca.

Podnositelj zahtjeva ima pravo podnijeti prigovor na privremenu bodovnu listu u roku od 8 dana od dana objavljivanja na oglasnoj ploči Grada Karlovca.

Prigovor na privremenu bodovnu listu rješava Povjerenstvo za žalbe, koje imenuje gradonačelnik. Povjerenstvo za žalbe ima predsjednika, zamjenika predsjednika i tri člana.

Povjerenstvo može odlučivati ako je sjednici nazočna natpolovična većina članova, a odluke donosi natpolovičnom većinom ukupnog broja članova.

Odluka Povjerenstva za žalbe o prigovoru je konačna. Konačna bodovna lista objavljuje se na oglasnoj ploči Grada Karlovca i web stranici Grada Karlovca.

Članak 20.

Ukoliko dva ili više podnositelja zahtjeva na listi prvenstva za dodjelu stipendija ostvare isti broj bodova prednost ima podnositelj zahtjeva koji ostvari veći broj bodova po kriteriju materijalnog statusa.

Ukoliko se i na ovaj način ne može utvrditi redoslijed podnositelja zahtjeva, prednost se daje podnositelju zahtjeva koji ostvari veći broj bodova po prosjeku općeg uspjeha.

Članak 21.

Bodovna lista iz prethodnog članka je lista prvenstva, pa se ugovor sklapa s onim podnositeljima zahtjeva koji su na listi svrstani od rednog broja 1 do zaključno onog broja, koliko se stipendija za pojedinu školsku godinu dodjeljuje.

Članak 22.

Odobrena stipendija stavlja se u korištenje nakon zaključenog Ugovora. Stipendija se isplaćuje mjesečno počevši od 1. rujna za učenike, a od 1. listopada tekuće godine za studente.

Korištenje stipendije odobrava se:

* učenici - na vrijeme jedne školske godine
* studenti - na vrijeme od jedne akademske godine (bez apsolventskog staža)

Članak 23.

Korisnik stipendije dužan je obavijestiti davatelja stipendije o promjeni adrese stanovanja, prebivališta kao i sve druge promjene koje su bitne za korištenje stipendije, u roku 8 dana od dana nastale promjene.

Članak 24.

Ukoliko korisnik stipendije prekrši bilo koju ugovorom preuzetu obvezu, davatelj stipendije ima pravo jednostrano raskinuti Ugovor.

Davatelj stipendije će jednostrano raskinuti Ugovor o korištenju stipendije u slučajevima:

* ako ustanovi da je korisnik stipendije dao netočne podatke ili dokumente u postupku zaključivanja Ugovora
* ako korisnik stipendije u međuvremenu ostvari stipendiju po drugom osnovu
* ako izgubi status redovitog učenika/studenta
* ako korisnik stipendije bude pravomoćno osuđen za kazneno djelo s izdržavanjem kazne zatvora

Članak 25.

Stipendiju isplaćuje Upravni odjel za proračun i financije, mjesečno tijekom školske/akademske godine na temelju naredbe koju je napravio Upravni odjel za društvene djelatnosti i to učenicima od 1. rujna do 30. lipnja, a studentima od 1. listopada do 30. rujna.

Isplata se u pravilu obavlja putem žiro računa korisnika kod jedne od poslovnih banaka.

Članak 26.

Ugovor o stipendiranju sadrži:

* ugovorne stranke odnosno njihove zakonske zastupnike i adresu prebivališta,
* naziv i mjesto obrazovne ustanove,
* naziv struke, zvanja ili zanimanja za koje se obrazuje stipendist,
* visinu stipendije,
* vrijeme korištenja stipendije,
* odredbe o prestanku stipendije, mirovanju i eventualnom vraćanju i druge odredbe bitne za korištenje stipendije,
* način rješavanja međusobnih prava i obveza,
* mjesto i nadnevak sklapanja ugovora, potpise ugovornih stranaka odnosno njihovih zastupnika i druge odredbe.

Za ono što neće biti utvrđeno ugovorom o stipendiranju, vrijede odredbe ovoga Pravilnika.

Članak 27.

Ugovor o stipendiranju sklapa gradonačelnik s korisnikom stipendije (učenik ili student), a ako je stipendist maloljetan, ugovor sklapa zakonski zastupnik (roditelj ili staratelj).

Članak 28.

Iznos stipendije može se tijekom školovanja mijenjati, što ovisi o kretanju troškova života, odnosno mogućnostima stipenditora.

Članak 29.

Gradonačelnik na prijedlog Povjerenstva za dodjelu stipendija grada Karlovca može dodijeliti jednokratnu novčanu potporu učeniku ili studentu, te drugim osobama na školovanju u zemlji ili inozemstvu sukladno mogućnostima Proračuna grada Karlovca, a koje su od posebnog interesa za grad Karlovac.

Novčana potpora iz prethodnog stavka ne može se odobriti u iznosu većem od ukupnog godišnjeg iznosa isplaćene stipendije za učenike odnosno studente u tekućoj godini.

IV ZAVRŠNE ODREDBE

Članak 31.

Sve stručne i administrativno-tehničke poslove oko provođenja odredaba ovog Pravilnika obavlja Upravni odjel društvene djelatnosti grada Karlovca.

Članak 32.

Tumačenje ovog Pravilnika daje Povjerenstvo za stipendije.

Članak 33.

Stupanjem na snagu ovog Pravilnika prestaje važiti Pravilnik o stipendiranju učenika i studenata grada Karlovca objavljen u Glasniku grada Karlovca, broj 09/2012.

Članak 34.

Ovaj Pravilnik stupa na snagu danom objavljivanja u Glasniku grada Karlovca.

PREDSJEDNIK

GRADSKOG VIJEĆA

Damir Mandić,dipl. teol.

OBRAZLOŽENJE

Novim Pravilnikom o stipendiranju učenika i studenata grada Karlovca koji je sačinjen u koordinaciji s UO za proračunom i financije, UO za imovinsko pravne poslove i upravljanje imovinom i Povjerenstvom za stipendije izmijenjene su tehničke pojednosti u članku vezanim za materijalni status i u skladu s tim korekcije članka vezanog uz dokumentaciju potrebnu za prijavu podnositelja.

Izmjene su uzrokovane promjenama u sustavu prikupljanja podataka o prihodima članova kućanstva, budući da je Grad Karlovac sklopio ugovor s Ministarstvom financija, Poreznom upravom o neposrednom elektroničkom pristupu podacima o prihodima korisnika socijalanih potpora i stipendija.

Ove izmjene ubrzat će postupak prikupljanja podataka i osloboditi podnositelje zahtjeva za stipendije prikupljanja podataka odlaskom u Poreznu upravu po potvrde, što je značajna ušteda vremena za građane.

Predlaže se Gradskom vijeću usvajanje ovog prijedloga Pravilnika o stipendiranju učenika i studenata grada Karlovca.

Sastavila: PROČELNICA

Viša stručna suradnica za Upravnog odjela za društvene djelatnosti

predškolski odgoj i školstvo Andreja Navijalić, prof.

Gabrijela Crnjac, dipl. uč.